b'\n_START_ARTICLE_\n18a etapa del Tour de Fran\xc3\xa7a de 2015\n_START_SECTION_\nRecorregut\n_START_PARAGRAPH_\nEtapa alpina amb set ports puntuables de muntanya a trav\xc3\xa9s dels departaments dels Alts Alps, l\'Isera i la Savoia. Nom\xc3\xa9s de sortida han d\'afrontar el coll Bayard, de segona categoria, per tot seguit afrontar 80 quil\xc3\xb2metres molt trencacames, amb tres ports de tercera i un de segona, el coll de la Morte, que d\xc3\xb3na pas a un llarg descens de 15 quil\xc3\xb2metres, abans d\'iniciar l\'aproximaci\xc3\xb3 i ascensi\xc3\xb3 al coll del Glandon, de categoria especial, que es corona, a 39 quil\xc3\xb2metres per l\'arribada. El llarg descens cap a l\'arribada \xc3\xa9s interromput per l\'ascensi\xc3\xb3 als in\xc3\xa8dits lacets de Montvernier, de segona categoria, que es corona a tan sols 10 de meta. L\'esprint del dia es troba a Rioup\xc3\xa9roux (km 107,5).\n_START_SECTION_\nDesenvolupament de l\'etapa\n_START_PARAGRAPH_\nPierre Rolland (Europcar) atac\xc3\xa0 en el primer quil\xc3\xb2metre d\'ascensi\xc3\xb3 al coll Bayard. Primer fou seguit per Joaquim Rodr\xc3\xadguez (Team Katusha) i Juli\xc3\xa1n Arredondo (Trek Factory Racing) i posteriorment per molts altres ciclistes, fins a formar un grup amb 29 corredors, entre els quals hi havia Jakob Fuglsang (Astana), Romain Bardet (AG2R), Pinot (FDJ), Roman Kreuziger (Tinkoff), Winner Anacona (Movistar), Thomas De Gendt (Lotto-Soudal), Simon Yates (Orica), Andrew Talansky (Cannondale-Garmin) i Serge Pauwels (MTN). _NEWLINE_Preocupats per la pres\xc3\xa8ncia de Bardet o Talansky, que amena\xc3\xa7aven les posicions de Warren Barguil (10\xc3\xa8) i Bauke Mollema (9\xc3\xa8), els equips Giant-Alpecin i Trek Factory Racing s\'uniren al Team Sky per mantenir les difer\xc3\xa8ncies properes als cinc minuts. Aquest control no evit\xc3\xa0 que Rodriguez pass\xc3\xa9s en primera posici\xc3\xb3 pels cinc primers ports del dia. Despr\xc3\xa9s de l\'esprint intermedi el grup d\'escapats es fraccion\xc3\xa0 sota l\'impuls de Thomas De Gendt. Amb l\'ascensi\xc3\xb3 al Glandon fou m\xc3\xa9s clar el trencament del grup d\'escapats, quedant sols 11 corredors a manca de 10 km per coronar, amb 3\' sobre un gran grup del l\xc3\xadder en qu\xc3\xa8 sols es mantenien 19 corredors._NEWLINE_A 4 km del cim el que atac\xc3\xa0 fou Pierre Rolland, per\xc3\xb2 foren Romain Bardet i Winner Anacona els que aprofitaren les seves qualitats com a escaladors per coronar primers. Barguil, Contador i Nibali atacaren a Chris Froome durant l\'ascensi\xc3\xb3, per\xc3\xb2 cap dels atacs don\xc3\xa0 resultat. En el descens Bardet deix\xc3\xa0 enrere a Anacona i inici\xc3\xa0 l\'ascensi\xc3\xb3 als lacets de Montvernier amb 45 segons d\'avantatge sobre el primer perseguidor, una dist\xc3\xa0ncia que fou suficient i que li permet\xc3\xa9 arribar a meta amb 33" sobre Rolland per guanyar la seva primera etapa al Tour.'